Karina Lorentzen Dehnhardt (SF), 2011-04-15:
Det ser ud, som om der tegner sig nogle lighedspunkter mellem Socialdemokraternes, SF’s og Dansk Folkepartis tilgang til det her lovforslag.
Man kan umiddelbart synes, at det er positivt, at justitsministeren udvider »noget for noget-ordningen« ved at lempe betingelserne for prøveløsladelse.
Ordningen skal nu også kunne gælde i forbindelse med domme på mellem 4 og 6 måneder, og så skal arbejdstræning som noget nyt efter en konkret vurdering kunne udgøre en særlig indsats, som kan begrunde en tidlig prøveløsladelse.
Det, jeg synes kan være en anelse problematisk, er, når der er tale om domme på mellem 4 og 6 måneder, for så kan man komme i tvivl om, hvor godt man egentlig kender den indsatte, hvor godt man kender dennes motivation for egentlig at acceptere nogle særlige vilkår, som skal kunne give prøveløsladelse, og hvor meget vi egentlig ved om, at vedkommende nu virkelig har valgt en ny vej i sit liv.
Vi fremsætter et forslag om, at man kan udsluse med fodlænke i stedet for, men vi har ikke taget stilling til, hvad det er for nogle typer af domme, det skal omfatte.
Holdningen er i hvert fald klar, og den er, at man skal have afsonet længere tid, så der har været længere tid til at lære den indsatte og den indsattes motivation at kende.
Det synes vi måske kunne være et bedre forslag end det her.
Det her omfatter jo kun 25 pladser, og derfor synes jeg også, at vi skal tænke os rigtig meget om, hvad det er, vi gør, når vi lemper på reglerne i forhold til det her.
Jeg vil også lige sige som en bemærkning, at det her lovforslag jo kommer på baggrund af en rapport fra ministeren, som vi har ventet på i halvandet år, om kapacitetssituationen i vores fængsler, og i mellemtiden har vi jo kunnet se, hvordan problemerne er vokset, hvordan der er blevet flere og flere indsatte, flere og flere i varetægt, og hvordan det helt er løbet af sporet, og det er jo baggrunden for, at vi nu står med det her lovforslag i dag.
Jeg synes, det er et alvorligt problem, at de danske fængsler er fyldt til bristepunktet, fordi kriminelle er tvunget til at dele enmandsceller, og andre vil nu kunne komme til at stå i kø for at afsone deres domme, fordi man laver et tilsigelsesstop.
Vi har set, at der gradvis er blevet mere og mere vold såvel over for indsatte som over for ansatte, som er vældig presset i deres daglige arbejde.
Det er bare nogle foruroligende statistikker, som der heller ikke er leveret nogen løsninger på.
Der er heller ikke leveret nogen løsninger på bandeproblemerne inde bag murene.
Vi ved, at der sidder omkring 300 bandemedlemmer på nuværende tidspunkt, og kapacitetsrapporten indeholdt desværre ikke rigtig noget om, hvordan vi løser den udfordring.
Det var vi ellers blevet lovet, og vi ser stadig frem til, at det kommer.
Der mangler arbejde i arresterne; det er et kæmpestort problem, at de indsatte ikke kan få beskæftigelse, og for ikke så lang tid siden var der et tv-program, som kunne dokumentere, at det tager 8 år at tage en hf-uddannelse inden for murene.
Det er ganske meget.
Jeg synes også grundlæggende, at der er nogle resocialiserende tanker, som vi bliver nødt til at udvikle meget mere.
Vi har også ligesom de andre partier, Socialdemokraterne og Dansk Folkeparti, behov for at spørge ind til, hvad det er for nogle typer af indsatte, der får glæde af den her ordning, og vi vil ligeledes redegøre for vores indstilling ved andenbehandlingen.